Aggasztó: hiába volt koronavírusos az egyik budapesti multi dolgozója, az épületet mégsem ürítették ki

– Ez egy informatikai nagyvállalat, igazi multinacionális környezet, rengeteg külföldi kollégával. Hétfőn közölték velünk, hogy az egyik dolgozó koronavírustesztje pozitív lett, ezért fertőtlenítenek az ötödik és a hetedik emeleten. Többen is felháborodva kérdeztük, hogy nem kellene-e kiüríteni az épületet, ahogy ezt máshol gondolkodás nélkül megtették, ám a válasz egy határozott nem volt. Hiába mondtuk, hogy az ebédlőben vagy a liftben bárki találkozhatott a beteggel és elkaphatta a vírust, egyáltalán nem törődtek az érveinkkel – mesélte lapunknak felháborodottan az IT-szakember, aki azonnal elhagyta az épületet, amint megtudta, mi történt.

(Minden a koronavírusról itt!)

Az édesanya jelenleg táppénzen van, mert hiába kérte, hogy otthonról dolgozhasson, nem engedték meg neki. – Vicc, hogy egy informatikai cégnél nincs lehetőség home office-ra. Mivel a gyermekemet egyedül nevelem, nem volt más választásom. A többiek pedig ugyanúgy bejárnak, mint eddig, az állásukat ugyanis – érthető módon – nem kockáztatják – mondta a nő.